钦定古今图书集成/明伦汇编/官常典/第212卷 > 杨收
## 钦定古今图书集成/明伦汇编/官常典/第212卷 > 杨收

按《唐书》本传：“收字藏之，自言隋越国公素之裔，世居
冯翊。父遗直，德宗时以上书阙下，仕为濠州录事参
军，客死姑苏。收七岁而孤，处丧若成人。母长孙亲授
经，十三通大义，善属文，所赋辄就，吴人号神童。里人
多造门观赋诗，至压败其藩。收嘲之曰：‘尔非羸角者，
奚用触吾藩’？切当率类此。及壮，长六尺二寸，广颡深”
颐，疏眉目，寡言笑，博学彊记，至他艺无不通解。贫甚，
以母奉浮屠法，自幼不食肉。约曰：“尔得进士第乃可
食。”涔阳耕得古钟，高尺馀，收扣之曰：“此姑洗角也。”既
劀拭，有刻在两栾，果然。尝言琴通黄锺、《姑洗》《无射》三
均，侧出诸调，由罗茑附灌木然。时有安涗者，世称善
琴且知音。收问：“五弦外，其二云何？”涗曰：“世谓周文、武
二王所加者。”收曰：“能为文王操乎？”涗即以黄钟为宫
而奏之，以文商应大弦。收曰：“止，如子之言，少商，武弦
也。且文世安得武声乎？”涗大惊，因问乐意。收曰：“乐亡
久矣。上古祀天地宗庙，皆不用商。周人歌大吕，舞《云
门》以祀天神，歌太簇，舞《咸池》以祀地祗。大吕，黄钟之
合，阳声之首；而《云门》，黄帝乐也；《咸池》，尧乐也。”不敢用
黄钟而以太簇次之。然则祭天者，圜钟为宫，黄钟为
角，太簇为征，姑洗为羽；祭地者，函钟为宫，太簇为角，
姑洗为征，南吕为羽，讫不用商及二少。盖商声刚而
二少声下，所以取其正，裁其繁也。汉祭天则用商，而
宗庙不用，谓鬼神畏商之刚。西京诸儒惑圜钟、函钟
之说，故其自受命，郊祀宗庙乐唯用黄钟一均。章帝
时，太常丞鲍业始旋十二宫。夫旋宫以七声为均，均
言韵也，古无韵字，犹言一韵声也。始以某律为宫、某
律为商、某律为角、某律为征、某律为羽、某律少宫、某
律少征，亦曰变，曰比。一均成则五声为之节族，此旋
宫也。乃取律次之，以示涗涗。时七十馀，以为未始闻，
而收未冠也。以兄假未仕，不肯举进士。既假，褫褐，乃
入京师。明年，擢进士，杜悰表署淮南推官。悰领度支，
又节度剑南东、西川，辄随府三迁。宰相马植表为渭
南尉、集贤校理，议补监察御史。收又以假方外迁，谊
不可先，固辞，植嗟美为止。复为悰节度府判官。蜀有
可县，直嶲州西南，地宽平，多水泉，可灌秔稻。或谓悰
计兴屯田，省转馈，以饱边士，悰将从之，收曰：“田可致，
兵不可得。且地当蛮冲，本非中国。今辍西南屯士往
耕，则姚、嶲兵少，贼得乘间。若调兵捍贼，则民疲士怨。
假令大穰，蛮得长驱，是资贼粮，岂国计耶？”乃止。始，周
墀罢宰相节度东川，表其弟严掌书记。俄而墀卒，悰
辟为观察府判官，兄弟并在幕府。未几，假自浙西判
官，擢监察御史，而收亦自西川迁，兄弟同台，世荣其
友。以详礼学改太常博士，而严亦自扬州召为监察
御史。收因建言：“汉制总群官而听曰省，分务而专治
曰寺。太常分务，专治者也，所以藏天子之旗常。今旗
常因车饰隶太仆，非是。”未及行，以母丧免。服除，从淮
南崔铉府为支使，还拜侍御史。夏侯孜以宰相领度支，引判度支按，迁长安令。懿宗时，擢累中书舍人、翰
林学士承旨，以中书侍郎同中书门下平章事。始，南
蛮自大中以来，火邕州，掠交趾，调华人往屯，涉氛瘴，
死者十七战无功，蛮势益张。收议：“豫章募士三万，置
镇南军以拒蛮。”悉教蹋张，战必注满，蛮不能支。又峙
食，泛舟饷南海。天子嘉其功，进尚书右仆射，封晋阳
县男。既益贵，稍自盛，满为夸侈，门吏童客倚为奸。中
尉杨元价得君而收与之厚，收之相，元价实左右之，
乃招四方赇饷数千，诿收不能从。元价以负己，大恚，
阴加毁短。知政凡五年，罢为宣歙观察使。不敢当两
使禀料，但受刺史俸，留公藏钱七百万。韦保衡又劾
收前用严撰为江西节度使，受谢百万及他隐盗。明
年，贬端州司马。吏具大舟以须，收不从，曰：“方谪去，可
乎？”以二小舸趋官。又明年，流驩州，俄诏内养追赐死。
收得诏谢曰：“辅政无状，固宜死。今独一弟严，以奉先
人之祀，使者能假须臾使秉笔乎？”使者从之。收自作
书谢天子，“丐弟严死奉先臣后”以书授使者，即仰鸩
死。帝见书恻然，乃宥严，坐收流死者十一人。后三年，
诏追雪其辜，复官爵。